Chê dai 21 di Fevrâr e je une date impuartante par cui che i ten al pluralisim linguistic e culturâl. Cun di fat, a tacâ dal 2000, e je la ‘Zornade internazionâl de lenghe mari’.
La ricorence, proclamade de bande de Conference Gjenerâl de UNESCO ae fin dal 1999, e à chê di promovi il valôr de diversitât linguistiche e il dirit di doprâ la lenghe proprie.
La rilevance de dimension dai dirits linguistics in cheste iniziative e salte fûr a clâr inte date sielzude de UNESCO, stant che ai 21 di Fevrâr al cole l’inovâl di une grande manifestazion fate tal 1952 dai students de Universitât di Dhaka a pro dal ricognossiment de lenghe bengalese (‘bangla’) tant che lenghe uficiâl.
Tra lis altris, in chê dì diviers manifestants a forin copâts de bande des fuarcis di polizie dal Pakistan, che in chê volte al cjapave dentri ancje il Bangladesh, deventât indipendent dome tal 1971.
In cont de diversitât culturâl e dai dirits linguistics e duncje dal significât de ‘Zornade’ al è simpri di atualitât il sproc di une campagne promovude dal Ufici european pes lenghis mancul dopradis ancjemò tai agns Novante: «Lis lenghis a son di amâ e no di meti sot veri».
Chel stes invît a doprâ lis lenghis cun amôr, cun rispiet e in maniere normâl si lu cjate inte frase par inglês, «Use it, don’t lose it», sielzude dal Consei de Europe par fâ cognossi i contignûts de ‘Cjarte europeane des lenghis regjonâls o minoritariis’.
A son invîts e indicazions che, cun dut des lôr motivazions saldis e fuartononis, a stentin ancjemò a vignî metudis in vore, in particolâr tal Stât talian.
In Friûl, par esempli, intant de campagne eletorâl pes votazions politichis dai 24 e 25 di Fevrâr, tra lis tantis robis che no si son ni viodudis e ni sintudis e je ancje la lenghe furlane, che no je stade doprade par nuie te propagande, a part cuatri peraulis saltadis fûr suntun manifest, scritis cence atenzion e cence rispiet. Par talian si disarès «con sciatteria»; par furlan «a la Diu ju stramaledissi».
A pensâi par ben, cemût che al ven sclarît achì, no podevin che fâ cussì…
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn